2680/1948 Ú. l. I
Vyhláška ministra zahraničných vecí, ktorou sa vyhlasuje rozhodnutie Smiešanej komisie československo-maďarskej pre výmenu obyvateľstva číslo 57.

2680.
VYHLÁŠKA
ministra zahraničných vecí
zo dňa 16. októbra 1948,
ktorou sa vyhlasuje rozhodnutie Smiešanej komisie československo-maďarskej pre výmenu obyvateľstva číslo 57.

Vyhlasujem rozhodnutie č. 57 Smiešanej komisie, zriadenej podľa Dohody uzavretej medzi Československou republikou a Maďarskom o výmene obyvateľstva zo dňa 27. februára 1946, publikovanej pod č. 145/46 Sb.
Podotýkam, že rozhodnutia tejto Smiešanej komisie sú povinné obe smluvné strany podľa ustanovenia článku XI., ods. 3 Dohody vykonať.

Minister:
Dr. V. Clementis v. r.


Príloha k č. 209.408/VI/48.
Československo-maďarská Smiešaná komisia pre výmenu obyvateľstva vyniesla v Budapešti dňa 2. októbra 1948 toto
rozhodnutie č. 57
o presídlení osôb nepojatých do soznamu presídlencov.
Článok I.
(1) V prípadoch hodných osobitného zreteľa (odôvodnených najmä príbuzenskými vzťahmi) možno presídliť osoby, ktoré neboly určené na presídlenie podľa čl. V Dohody, alebo osoby, ktoré sa neprihlásily na presídlenie podľa čl. I Dohody, ak z hľadiska Dohody proti nim niet námietok. Na návrh presídľovacieho orgánu ktorejkoľvek strany rozhodujú o povolení takéhoto presídlenia do 8 dní spoločne československý vládny zmocnenec postavený na čelo Československej presídľovacej komisie v Maďarska a maďarský vládny presídľovací komisár v Budapešti. Spoločné kladné rozhodnutie o návrhu oznámia presídľovacím orgánom oboch stráň. V návrhu na povolenie presídlenia podľa tohto rozhodnutia treba uviesť osobne dáta navrhovanej osoby, jej bydlisko a podľa možnosti údaje o jej majetku.
(2) Odo dňa kladného rozhodnutia o presídlení prislúchajú osobám, presídľovaným podľa tohto rozhodnutia všetky práva zaistené presídlencom v Dohode a rozhodnutiach. Pre ich notifikáciu, majetkový súpis a dopravu sú smerodajné predpisy o riadnom presídlení. Notifikačné lehoty možno skrátiť na 5 dní.
(3) Presídlenie treba uskutočniť do 31. decembra 1948. Ak nedôjde k presídleniu do tohto termínu, ztráca dotyčná osoba presídlenecký charakter so všetkými dôsledkami, vyjmúc osoby zamestnané maďarským Zmocnencom v Bratislave a ich rodinných príslušníkov, ohľadom ktorých platí termín 31. marca 1949.
(4) Presídľovanie podľa tohto rozhodnutia nesmie sa diať na úkor presídlencov povodne zaradených do dopravného plánu podľa čl. I., resp. V. Dohody.
Článok II.
(1) Počet osôb presídlených podľa tohto rozhodnutia spolu s počtom osôb presídlených podľa rozhodnutia č. 29 Smiešanej komisie nemôže presahovať rámec, určený pre presídľovacie obdobie od 1. septembra do 31. decembra 1948.
(2) Osoby presídlené podľa tohto rozhodnutia z Československa nemajú vplyv na sociálnu štruktúru určenú pre osoby presídľované v období od 1. septembra do 31. decembra 1948 a zanechaný majetok takýchto osôb nemá vplyvu na majetkovú výmeru určenú pre osoby, presídľované v tomto období.
Článok III.
Osoby, ktoré už boly presídlené s písomným súhlasom obidvoch presídľovacích orgánov, požívajú práva osôb presídlených podľa tohto rozhodnutia.
V Budapešti dňa 2. októbra 1948.
Za českoslov. složku:
Dr. Okáli v. r.
Dr. Záturecký v. r.
Za maďar. složku:
Dr. Bólya v. r.
Dr. Zsolt v. r.